Ο **Δημήτριος Κωστάκης** (1891 - 1961) ήταν Έλληνας αξιωματικός του Πυροβολικού, "αφανής" ήρωας του έπους του 1940.

Βιογραφικό
----------

Γεννήθηκε το 1891 στη Μπεστιά, χωριό της Λάκκας Σουλίου στην Ήπειρο. Τελείωσε το σχολαρχείο των Άνω Πεδινών και υπηρέτησε ως δημοδιδάσκαλος σε χωριά της περιοχής την περίοδο που ήσαν ακόμα υπό τουρκική κατοχή. Στη συνέχεια, λόγω της οικονομικής δυσπραγίας, μετανάστευσε στην Αλεξάνδρεια της Αιγύπτου.

Με την έναρξη του Βαλκανικού πολέμου, τον Ιανουάριο του 1913, παρουσιάστηκε ως εθελοντής στην Πρέβεζα και κατατάχθηκε στον Ελληνικό Στρατό. Εν συνεχεία, πήρε μέρος στις μάχες που ακολούθησαν μέχρι την απελευθέρωση της Ηπείρου, του δόθηκε παράσημο ανδρείας και μονιμοποιήθηκε ως υπαξιωματικός. Το 1919 συμμετείχε στην εκστρατεία της Κριμαίας και προήχθησε ανθυπασπιστή επ’ ανδραγαθία, ενώ αργότερα συμμετείχε στη Μικρασιατική εκστρατεία. Το 1923 προήχθη σε ανθυπολοχαγό και το 1937 σε ταγματάρχη.

Αποστρατεύτηκε τον Φεβρουάριο του 1940, αλλά τον Αύγουστο της ίδιας χρονιάς ανακλήθηκε ως έφεδρος εκ μονίμων. Λόγω της πολεμικής εμπειρίας του και των ιδιαιτέρων ικανοτήτων του εντάχθηκε στο επιτελείο της 8ης Μεραρχίας, κάτω από τις διαταγές του υποστράτηγου Χαράλαμπου Κατσιμήτρου και του συνταγματάρχη Παναγιώτη Μαυρογιάννη, και προετοίμασε την πρώτη γραμμή αμύνης στο έδαφος των συνόρων. 

Ο Δημήτριος Κωστάκης παντρεύτηκε το 1923 στα Ιωάννινα και απέκτησε τέσσερις κόρες και ένα γιο. Τιμήθηκε "μετά θάνατον" με Προεδρικό Διάταγμα το οποίο τον προήγαγε στο βαθμό του υποστρατήγου και του απένεμε τα μετάλλια του Πολεμικού Σταυρού και Εξαιρέτων Πράξεων. Ο δήμος Ιωαννίνων για να τον τιμήσει έχει αποδώσει το όνομά του σε δρόμο της πόλης και στη γενέτειρά του Μπεστιά, από το 2000 με δαπάνη και πρωτοβουλία τοπικών πολιτιστικών συλλόγων, έχει στηθεί προτομή του. Το 2014 πραγματοποιήθηκαν τα αποκαλυπτήρια προτομής του Κωστάκη στη Σχολή Πυροβολικού που εδρεύει στην Αθήνα, παρουσία του τότε υπουργού Εθνικής Άμυνας Νίκου Δένδια.

Παραπομπές
----------

1. 1 2  «Δημήτριος Κωστάκης - ο γεροταγματάρχης θρυλικός κανονιέρης του '40». *Πυροβολητής*. Απρίλιος - Μάιος - Ιούνιος 2006, σελ. 12. .
2. ↑  lemoni.gr. «Η πινακοθήκη των αφανών ηρώων Κύκλος πρώτος: Θεόδωρος Μανωλάκης, Αλέξανδρος Διάκος, Δημήτρης Ίτσιος, Ιωάννης Ζήσης, Κωνσταντίνος Βέρσης, Δημήτριος Κωστάκης (Μακαρόνας, Γιώργος)». *Βιβλιοπωλείο Λεμόνι*. Ανακτήθηκε στις 2 Ιουλίου 2018.
3. ↑  «Αφανείς ήρωες του 1940 ! | Kallithea Press». *Kallithea Press*. 2017-10-25.. Ανακτήθηκε στις 2018-07-02. [*νεκρός σύνδεσμος*]
4. ↑   Το προσωπικό στρατιωτικό ημερολόγιο ενός ήρωα του '40
5. 1 2  *Μεγάλη Στρατιωτική και Ναυτική Εγκυκλοπαιδεία*. **4ος**. Αθήναι: Έκδοσις Μεγάλης Στρατιωτικής και Ναυτικής Εγκυκλοπαιδείας. 1929. σελ. 308.
6. ↑  WebOlution. «Δημήτριος Κωστάκης "Ο θρυλικός κανονιέρης του ’40″». *520 Greeks*.. Ανακτήθηκε στις 2018-07-02.
7. 1 2  Administrator. «04 Οκτωβριου 2016 - Νεα Περαμος, γιορτη Πυροβολικου». *www.seanioannina.gr*. Ανακτήθηκε στις 2 Ιουλίου 2018. [*νεκρός σύνδεσμος*]
8. ↑  Ράπτης, Αλέκος (11 Δεκεμβρίου 2014). «Μια προτομή για τον ταγματάρχη Κωστάκη». *agon.gr*. Ηπειρωτικός Αγών. Ανακτήθηκε στις 8 Ιουλίου 2018.
9. ↑  «Defence Minister Nikos Dendias' address at the celebration of the Patron Saint of the Artillery Corps Saint Barbara». *mod.mil.gr* (στα Αγγλικά). Ministry of National Defence. 4 Δεκεμβρίου 2014. Αρχειοθετήθηκε από το πρωτότυπο στις 30 Ιουλίου 2015. Ανακτήθηκε στις 8 Ιουλίου 2018.